CELEX: 32020D1119
Language: fi
Date: 2020-07-27 00:00:00
Title: Komission täytäntöönpanopäätös (EU) 2020/1119, annettu 27 päivänä heinäkuuta 2020, Yhdistyneen kuningaskunnan työterveys- ja työturvallisuusviranomaisen biosidivalmisteen Ficam D markkinoilla saataville asettamisen ja ulkokäytön sallimiseksi toteuttaman toimen jatkamisesta Euroopan parlamentin ja neuvoston asetuksen (EU) N:o 528/2012 mukaisesti (tiedoksiannettu numerolla C(2020) 4968) (Ainoastaan englanninkielinen teksti on todistusvoimainen)

29.7.2020   
               
               
                  FI
               
               
                  Euroopan unionin virallinen lehti
               
               
                  L 243/3
               
            
         KOMISSION TÄYTÄNTÖÖNPANOPÄÄTÖS (EU) 2020/1119,
         annettu 27 päivänä heinäkuuta 2020,
         Yhdistyneen kuningaskunnan työterveys- ja työturvallisuusviranomaisen biosidivalmisteen Ficam D markkinoilla saataville asettamisen ja ulkokäytön sallimiseksi toteuttaman toimen jatkamisesta Euroopan parlamentin ja neuvoston asetuksen (EU) N:o 528/2012 mukaisesti
         
            
               (tiedoksiannettu numerolla C(2020) 4968)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1) ja erityisesti sen 55 artiklan 1 kohdan kolmannen alakohdan yhdessä Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen (2) 131 artiklan kanssa,
         sekä katsoo seuraavaa:
         
                     (1)
                  
                  
                     Yhdistyneen kuningaskunnan työterveys- ja työturvallisuusviranomainen (United Kingdom Health and Safety Executive), jäljempänä ’toimivaltainen viranomainen’, teki 3 päivänä syyskuuta 2019 asetuksen (EU) N:o 528/2012 55 artiklan 1 kohdan ensimmäisen alakohdan mukaisesti päätöksen, jolla sallitaan biosidivalmisteen Ficam D asettaminen saataville markkinoilla ja käyttö ulkona aasianherhiläisten pesiin 1 päivään maaliskuuta 2020 saakka, jäljempänä ’toimi’. Toimivaltainen viranomainen ilmoitti toimesta perusteluineen komissiolle ja muiden jäsenvaltioiden toimivaltaisille viranomaisille mainitun asetuksen 55 artiklan 1 kohdan toisen alakohdan mukaisesti.
                  
               
                     (2)
                  
                  
                     Toimivaltaisen viranomaisen toimittamien tietojen mukaan toimi oli tarpeen eläinten ja ympäristön, erityisesti hunajamehiläisten ja muiden hyödyllisten hyönteisten, suojelemiseksi. Aasianherhiläinen (Vespa velutina nigrithorax de Buysson, 1905) mainitaan komission täytäntöönpanoasetuksessa (EU) 2016/1141 (3) unionin kannalta merkityksellisenä haitallisena vieraslajina, koska on olemassa tieteellistä näyttöä siitä, että sillä on todennäköisesti merkittäviä haittavaikutuksia biologiseen monimuotoisuuteen tai siihen liittyviin ekosysteemipalveluihin. Tarkemmin sanottuna aasianherhiläinen on uhka hunajamehiläisille ja muille hyödyllisille hyönteisille, joita se saalistaa, ja häiritsee näin niiden ekologista roolia.
                  
               
                     (3)
                  
                  
                     Euroopan parlamentin ja neuvoston asetuksen (EU) N:o 1143/2014 (4) 17 artiklassa edellytetään, että jäsenvaltiot toteuttavat hävittämistoimenpiteitä nopeasti sen jälkeen, kun luetteloitu laji on havaittu niiden alueella invaasion varhaisessa vaiheessa.
                  
               
                     (4)
                  
                  
                     Ficam D on pölyävä jauhe, joka sisältää bendiokarbia tehoaineena ja jonka käyttö asetuksen (EU) N:o 528/2012 liitteessä V määriteltyyn valmisteryhmään 18 (hyönteis- ja punkkimyrkyt sekä muiden niveljalkaisten torjuntaan käytettävät valmisteet) kuuluvissa biosidivalmisteissa on hyväksytty. Ficam D hyväksyttiin Yhdistyneen kuningaskunnan kansallisen biosidilainsäädännön nojalla, ja se on ollut keskeinen osa Yhdistyneen kuningaskunnan toimintamallia pyrittäessä selviytymään aasianherhiläisestä ja lamauttamaan se. Asetuksen (EU) N:o 528/2012 mukaisessa Ficam D:n luvassa sen käyttö rajattiin ainoastaan sisätiloihin, koska ulkokäyttö saattaa aiheuttaa ympäristön kannalta ongelmia.
                  
               
                     (5)
                  
                  
                     Komissio sai toimivaltaiselta viranomaiselta 28 päivänä tammikuuta 2020 perustellun pyynnön toimen jatkamiseksi asetuksen (EU) N:o 528/2012 55 artiklan 1 kohdan kolmannen alakohdan mukaisesti. Pyyntö perustui huoleen siitä, että aasianherhiläinen saattaa uhata hunajamehiläisiä ja muita hyödyllisiä hyönteisiä 1 päivän maaliskuuta 2020 jälkeenkin ja ottaen huomioon, että Ficam D on ratkaisevan tärkeä aasianherhiläisen aiheuttaman vaaran hillitsemiseksi.
                  
               
                     (6)
                  
                  
                     Toimivaltainen viranomainen on pyrkinyt löytämään vaihtoehtoja aasianherhiläisen pesien käsittelylle sekä vaihtoehtoja pesien suoralle käsittelylle, esimerkkinä syötit. Vaihtoehtojen testaamiseen ja analysointiin tarvitaan kuitenkin vielä aikaa, jotta voidaan vahvistaa niiden toteutuskelpoisuus ja teho ja löytää paras vaihtoehto Ficam D:lle.
                  
               
                     (7)
                  
                  
                     Toimivaltaisen viranomaisen mukaan vaihtoehtojen alustavat tutkimukset osoittavat lisäksi, että aasianherhiläisen pesien käsittelystä Ficam D:llä on etua muihin vaihtoehtoihin verrattuna. Käsittely Ficam D:llä ei edellytä toistuvia käyttökertoja, mikä estää uusien pesien perustamiseen soveltuvien kuningatarten vapautumisen. Käsittely ei saa herhiläisiä liikkeelle, mikä on tärkeää erityisesti silloin, kun käsittely tapahtuu asutuilla alueilla, eikä se edellytä pesien liotusta, kuten nestepohjaiset tuotteet, mikä aiheuttaisi pesien hajoamisen ja tekisi elintärkeät laboratorioanalyysit, kuten geneettiset analyysit pesien välisen yhteyden määrittämiseksi, hyvin vaikeiksi tai mahdottomiksi.
                  
               
                     (8)
                  
                  
                     Jos aasianherhiläisiä ei saada hallintaan, seurauksena voi olla hunajamehiläisten ja muiden hyödyllisten hyönteisten vaarantuminen, ja koska tätä vaaraa ei voida riittävällä tavalla hallita muilla keinoilla, on aiheellista sallia toimivaltaisen viranomaisen jatkavan toimea tietyin edellytyksin.
                  
               
                     (9)
                  
                  
                     Koska toimi on rauennut 2 päivänä maaliskuuta 2020, tätä päätöstä olisi sovellettava taannehtivasti.
                  
               
                     (10)
                  
                  
                     Tässä päätöksessä säädetyt toimenpiteet ovat pysyvän biosidivalmistekomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Yhdistyneen kuningaskunnan työterveys- ja työturvallisuusviranomainen voi edelleen sallia biosidivalmisteen Ficam D asettamisen saataville markkinoilla ja ulkokäytön Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevassa sopimuksessa tarkoitetun siirtymäkauden päättymiseen saakka tai 3 päivään syyskuuta 2021 saakka sen mukaan, kumpi ajankohta on aikaisempi, lukuun ottamatta Pohjois-Irlantia, jonka osalta se voi jatkaa lupaa 3 päivään syyskuuta 2021 saakka, edellyttäen, että se varmistaa, että tuotetta käyttävät ainoastaan sertifioidut toimijat sen valvonnassa.
         
         
            2 artikla
            Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
            Sitä sovelletaan 2 päivästä maaliskuuta 2020.
         
         
            Tehty Brysselissä 27 päivänä heinäkuuta 2020.
            
               
                  Komission puolesta
               
               Stella KYRIAKIDES
               
                  Komission jäsen
               
            
         
         
            (1)  EUVL L 167, 27.6.2012, s. 1.
         
            (2)  EUVL L 29, 31.1.2020, s. 7.
         
            (3)  Komission täytäntöönpanoasetus (EU) 2016/1141, annettu 13 päivänä heinäkuuta 2016, unionin kannalta merkityksellisten haitallisten vieraslajien luettelon hyväksymisestä Euroopan parlamentin ja neuvoston asetuksen (EU) N:o 1143/2014 nojalla (EUVL L 189, 14.7.2016, s. 4).
         
            (4)  Euroopan parlamentin ja neuvoston asetus (EU) N:o 1143/2014, annettu 22 päivänä lokakuuta 2014, haitallisten vieraslajien tuonnin ja leviämisen ennalta ehkäisemisestä ja hallinnasta (EUVL L 317, 4.11.2014, s. 35).